Γνωμοδότηση της Οικονομικής και Κοινωνικής Επιτροπής για την «Πρόταση κανονισμού (ΕΚ) του Συμβουλίου για την προσφορά αποζημίωσης σε ορισμένους παραγωγούς γάλακτος ή γαλακτοκομικών προϊόντων, οι οποίοι εμποδίστηκαν προσωρινά να ασκήσουν τη δραστηριότητά τους» () (98/C 410/07)

Στις 29 Σεπτεμβρίου 1998, και σύμφωνα με τα άρθρα 43 και 198 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Η Οικονομική και Κοινωνική Επιτροπή όρισε ως γενικό εισηγητή τον κ. Nilsson και του ανέθεσε την κατάρτιση της γνωμοδότησης.

Κατά την 358η σύνοδο ολομέλειας της 13ης, 14ης και 15ης Οκτωβρίου 1998 (συνεδρίαση της 15ης Οκτωβρίου), η ΟΚΕ υιοθέτησε με 99 ψήφους υπέρ, 1 ψήφο κατά και 0 αποχές, την ακόλουθη γνωμοδότηση.

1. Ιστορικό

1.1. Όταν θεσπίστηκε το καθεστώς της συμπληρωματικής εισφοράς στον τομέα του γάλακτος και των γαλακτοκομικών προϊόντων, το 1984, η κοινοτική νομοθεσία δεν έλαβε υπόψη την ιδιαίτερη κατάσταση των παραγωγών οι οποίοι δεν είχαν παραδώσει ή πωλήσει γάλα κατά τη διάρκεια του έτους αναφοράς, διότι είχαν συμμετάσχει στο καθεστώς μη εμπορίας και μετατροπής που θεσπίστηκε από τον κανονισμό (ΕΟΚ) αριθ. 1078/77 του Συμβουλίου και είχαν αναλάβει δέσμευση δυνάμει του εν λόγω κανονισμού.

1.2. Ορισμένους από τους θιγέντες παραγωγούς προσέφυγαν στο Δικαστήριο. Μετά από μία σειρά αποφάσεων του Δικαστηρίου στις οποίες ορισμένες διατάξεις της κοινοτικής νομοθεσίας κηρύχθηκαν άκυρες, το Συμβούλιο τροποποίησε τον κανονισμό (ΕΟΚ) αριθ. 857/84 κατ'αρχήν με τον κανονισμό (ΕΟΚ) αριθ. 764/89 και, στη συνέχεια, με τον κανονισμό (ΕΟΚ) αριθ. 1639/91, για να προβλέψει τη χορήγηση ειδικών ποσοτήτων αναφοράς στους παραγωγούς που ευρίσκονταν στην κατάσταση που αναφέρεται παραπάνω (γνωστή ως «παραγωγοί SLOM») οι οποίοι πληρούσαν ορισμένες καθορισθείσες προϋποθέσεις.

1.3. Ορισμένοι παραγωγοί SLOM προσέφυγαν στο Δικαστήριο εγείροντας αξιώσεις για αποζημίωση για ζημίες για τις οποίες υποστήριξαν ότι υπέστησαν. Με την απόφαση της 19ης Μαΐου 1992, το Δικαστήριο έκρινε ότι το Συμβούλιο και η Επιτροπή ήταν υπεύθυνοι για την επανόρθωση της ζημίας που είχαν υποστεί οι παραγωγοί. Χάρη στον κανονισμό (ΕΚ) του Συμβουλίου αριθ. 2187/93, αποζημιώθηκαν περίπου 80 % των εν λόγω παραγωγών (ικανοποιήθηκαν 7 000 αιτήσεις).

1.4. Ωστόσο, ορισμένα προβλήματα συνεχίστηκαν και με τους νέους κανόνες οι οποίοι απέκλειαν ορισμένους παραγωγούς. Σε απόφαση του 1997, το Συμβούλιο και η Επιτροπή προτρέπονταν να τους αποζημιώσουν για τις ζημιές που είχαν υποστεί. Πρόκειται για 1900 περίπου παραγωγούς που έχουν κατ'αρχήν δικαίωμα για αποζημίωση.

1.5. Στην πρόταση της Επιτροπής ορίζονται οι κανόνες για τις αποζημιώσεις αυτές.

2. Κύρια σημεία της πρότασης της Επιτροπής

2.1. Η Επιτροπή προτείνει ορισμένους κανόνες με τους οποίους ορίζεται υπό ποιες συνθήκες και ποιο τρόπο χορηγείται αποζημίωση. Η Επιτροπή αναφέρει ότι ο προτεινόμενος τώρα κανονισμός ομοιάζει πολύ με τον προηγούμενο ο οποίος ρύθμιζε το μεγαλύτερο μέρος των σχετικών περιπτώσεων [(ΕΟΚ) αριθ. 2187/93].

2.2. Η Επιτροπή προτείνει επίσης να εξουσιοδοτηθεί να αποφασίζει για την προσφορά αποζημίωσης στις υποθέσεις για τις οποίες έχει κινηθεί η διαδικασία και όπου θα πρέπει να επιτευχθεί συμφωνία.

3. Παρατηρήσεις σχετικά με την πρόταση της Επιτροπής

3.1. Όταν θεσπίστηκε το καθεστώς της συμπληρωματικής εισφοράς και των ποσοτήτων αναφοράς (καθεστώς ποσοστώσεων), από νομική άποψη επρόκειτο για μία τεράστιας σημασίας παρέμβαση, αφού θα επηρέαζε το εισόδημα διάφορων παραγωγών.

3.2. Προφανώς η πρόταση της Επιτροπής δεν είχε καταρτισθεί με τρόπο ώστε να λαμβάνονται υπόψη όλες οι καταστάσεις που μπορούν να επηρεάσουν τα δικαιώματα κάθε παραγωγού.

3.3. Συγχρόνως, πρέπει να αναφερθεί ότι η θέσπιση καθεστώτος για τις ποσοστώσεις γάλακτος ήταν περίπλοκη, ότι αντιμετωπίστηκαν σοβαρές δυσκολίες για την απρόσκοπτη θέσπιση των κανόνων που αφορούν τα δικαιώματα των μεμονωμένων ατόμων αλλά και το δίκαιο και τη δίκαιη μεταχείριση των διαφόρων παραγωγών.

3.4. Είναι απαράδεκτο που η ρύθμιση καθυστέρησε τόσο πολύ, από το 1992/93 έως σήμερα, μολονότι οι περισσότεροι από τους ενδιαφερομένους έχουν λάβει επανορθώσεις και αποζημιώσεις για τις ζημίες.

3.5. Γι'αυτό είναι τώρα ιδιαίτερα σημαντικό να λυθούν τα προβλήματα οριστικά από το Συμβούλιο και την Επιτροπή. Η προτεινόμενη εξουσιοδότηση της Επιτροπής αποτελεί σημαντικό βήμα για την επίλυση των εκκρεμουσών υποθέσεων.

3.6. Το άρθρο 11 ορίζει ότι οι τόκοι επί του ποσού αποζημίωσης θα υπολογισθούν από τις 9 Δεκεμβρίου 1997, ημερομηνία κατά την οποία το Δικαστήριο εξέδωσε την απόφασή του με την οποία ζητείται από την Κοινότητα να επανορθώσει τις ζημίες των προαναφερθέντων παραγωγών. Στην περίπτωση αυτή θα έπρεπε οι απαιτήσεις για τόκους να επεκτείνονται έως το 1993, αφού τότε το Συμβούλιο και η Επιτροπή θέσπισαν τους κανόνες που τους απέκλεισαν από τις επανορθώσεις και αποζημιώσεις. Εν συνεχεία, στο άρθρο αναφέρεται ότι δεν καταβάλλονται τόκοι στις περιπτώσεις που ο παραγωγός δεν παρέσχε τα απαραίτητα στοιχεία ή έγγραφα 7 πρόκειται για δυνατότητα που προετοιμάζει στις αρχές το έδαφος για αυθαιρεσίες.

3.7. Η ΟΚΕ επικροτεί την πρόταση της Επιτροπής, αλλά και την προτρέπει να επισπεύσει τη ρύθμιση των εκκρεμουσών υποθέσεων ώστε να δοθεί στο πρόβλημα οριστική λύση.

Βρυξέλλες, 15 Οκτωβρίου 1998.

Η Πρόεδρος της Οικονομικής και Κοινωνικής Επιτροπής

Beatrice RANGONI MACHIAVELLI

() ΕΕ C 273 της 2.9.1998, σ. 3.